Akɛnɛ Yehowa Mawu * ji níhi tsuo a Bɔlɔ, nɛ e ngɛ he wami hu pe nɔ tsuaa nɔ he je ɔ, eko ɔ, nihi fuu ma pia lɛ ngɛ ní yayahi kɛ ní kpahi nɛ yaa nɔ ngɛ je ɔ mi ɔ he. Se mo susu níhi nɛ nyɛɛ se nɛ ɔ nɛ Baiblo ɔ de ngɛ anɔkuale Mawu ɔ he ɔ he nɛ o hyɛ:
‘Nɔ́ tsuaa nɔ́ nɛ Yehowa peeɔ ɔ da.’
—La 145:17.
‘Mawu da ngɛ blɔ tsuaa blɔ nɔ. Nyɛ Mawu ɔ yeɔ e siwo nɔ; yayami ko be e he; nɔ́ nɛ da, kɛ nɔ́ nɛ sa pɛ e peeɔ.’
—5 Mose 32:4.
‘Yehowa mi mi jɔ, nɛ e naa mɔbɔ.’
—Yakobo 5:11.
Tsa pi Mawu nɛ e ngɔɔ haomihi kɛ baa nihi a nɔ. Se anɛ lɛ nɛ e woɔ nihi he wami nɛ a peeɔ ní yayahi lo? Dɛbi, pi lɛ. Ngmami ɔ de ke: “Ke a ka nɔ ko ɔ, e ko de ke Mawu lɛ ka lɛ.” Mɛni he je? Ejakaa “nɔ ko be nyɛe maa ka Mawu kaa e maa pee yayami lo. Pohu Mawu nitsɛ kɛ́ nɔ.” (Yakobo 1:13) Mawu wui nihi he wami kaa a pee nɔ́ yaya konɛ e kɛ ka mɛ. Jã kɛ̃ nɛ tsa pi Mawu nɛ e haa nɛ haomihi baa nihi a nɔ, nɛ pi lɛ hu nɛ e woɔ nihi he wami nɛ a peeɔ ní yayahi. Ke jã a, lɛɛ mɛnɔ nɛ e sa kaa wa pia ngɛ ní yayamihi nɛ baa nihi a nɔ ɔ he mɔ?
OSLAA
Baiblo ɔ tsɔɔ yi mi tomi he je nɛ adesahi naa nɔ́ ɔ. E de ke: ‘Haomi baa mɛ tsuo a nɔ tlukaa.’ (Fiɛlɔ 9:11) Ke oslaa ko ba a, he nɛ nɔ ko ngɛ ɔ lɛ maa tsɔɔ kaa oslaa a maa sa e he aloo e be e he sae. Maa pee jeha 2,000 ji nɛ ɔ, Yesu Kristo tu oslaa ko nɛ ba nimli 18 komɛ a nɔ ɔ he munyu. Mɔ ku pue nimli nɛ ɔmɛ a nɔ nɛ a gbo. (Luka 13:1-5) Tsa pi a ní peepee he je nɛ a gbo ngɛ. Mohu ɔ, oslaa nɛ ba a nɔ. Ngɛ January, jeha 2010 mi ɔ, zugba mimiɛ wawɛɛ ngɛ Haiti. Haiti ma nɔ yelɔ ɔ tsɔɔ kaa nimli 300,000 kɛ se sɔuu nɛ a gbo ngɛ oslaa nɛ ɔ mi. Nimli kpakpahi kɛ nimli yayahi tsuo gbo ngɛ oslaa nɛ ɔ mi. Hiɔ hu nuɔ nimli kpakpahi kɛ nimli yayamihi tsuo.
Mɛni he je nɛ Mawu pui nimli kpakpahi a he piɛ konɛ haomi nɛ ko ba a nɔ ɔ?
Eko ɔ, ni komɛ ma bi ke: ‘Anɛ Mawu be nyɛe maa tsi oslaa nɛ ɔmɛ a nya lo? Anɛ e be nyɛe maa po nimli kpakpahi a he piɛ ngɛ oslaa nɛ ɔmɛ a he lo?’ Ke Mawu pee nɔ́ ko kaa jã a, lɔ ɔ ma nyɛ maa tsɔɔ kaa loko haomi ko maa ba a, e le he nɔ́ ko momo. Mawu ngɛ he wami nɛ e ma nyɛ ma kɛ le hwɔɔ se sane. Se e sa nɛ wa bi wa he ke: Anɛ be tsuaa be nɛ Mawu ngɔɔ he wami nɛ e ngɛ nɛ e kɛ leɔ níhi nɛ maa ba hwɔɔ se ɔ kɛ tsuɔ ní lo?
Ngmami ɔ de ke: “Wa Mawu ɔ, hiɔwe e ngɛ; nɔ́ tsuaa nɔ́ nɛ e suɔ ɔ, lɔ ɔ e peeɔ.” (La 115:3) Yehowa peeɔ níhi nɛ e na kaa a he hia. Pi nɔ́ tsuaa nɔ́ nɛ e peeɔ. Jã kɛ̃ nɛ e ji ngɛ níhi nɛ maa ba hwɔɔ se nɛ e suɔ kaa e le ɔ hu a blɔ fa mi. Kaa nɔ hyɛmi nɔ́ ɔ, benɛ ní yayami peemi hyi Sodom kɛ Gomora ma amɛ a mi tɔ ɔ, Mawu de Abraham ke: ‘I yaa lejɛ ɔ nɛ ma ya hyɛ kaa níhi nɛ i nu ngɛ a he ɔ, e ngɛ mi ja, loo e be mi.’ (1 Mose 18:20, 21) Be ko nɛ be ɔ, Yehowa je e hɛ ngɛ yayamihi nɛ a ngɛ pee ngɛ Sodom kɛ Gomora ma amɛ a mi ɔ he. Jã kɛ̃ nɛ ja Yehowa suɔ nɛ e le níhi nɛ maa ba hwɔɔ se loko e leɔ. (1 Mose 22:12) Enɛ ɔ tsɔɔ we kaa Mawu yi mluku aloo e gbɔjɔ. Akɛnɛ Mawu “hi kɛ pi si” he je ɔ, e daa e yi mi tomihi a nɔ kɛ leɔ níhi nɛ maa ba hwɔɔ se. E nyɛ we adesahi a nɔ kaa a pee nɔ́ ko. * (5 Mose 32:4) Lɛɛ, kɛ ba si amlɔ nɛ ɔ, mɛni wa ma de? Nɔ́ kɛkɛ nɛ wa ma nyɛ ma de ji, ja Mawu suɔ kaa e maa le nɔ́ ko nɛ maa ba hwɔɔ se loko e leɔ.
ANƐ ADESAHI A NÍ PEEPEEHI LƐ NGƆƆ HAOMIHI KƐ BAA LO?
Adesahi hu piɛɛ he nɛ ní yayamihi ngɛ nɔ yae ngɛ je ɔ mi ɔ nɛ. Baiblo ɔ de ke: “Se nɔ tsuaa nɔ ɔ, lɛ nitsɛ e we akɔnɔ nɛ gblaa lɛ, nɛ́ sisiɔ lɛ ɔ nɛ kaa lɛ. Nɛ akɔnɔ ɔ, ke e ngɔ hɔ ɔ, e fɔɔ yayami, nɛ yayami hu ke e wa a, e fɔɔ gbenɔ.” (Yakobo 1:14, 15) Ke nɔ ko ná akɔnɔ yaya, nɛ lɔ ɔ gbla lɛ nɛ e ya pee yayami ɔ, e maa na e mi nɔ́. (Roma Bi 7:21-23) Yi nɔ sane tsɔɔ kaa adesahi pee yayami nguanguahi, nɛ enɛ ɔ ngɔ haomihi fuu kɛ ba. Jehanɛ se hu ɔ, yiwutsotsɛmɛ ma nyɛ ma puɛ nihi a tue konɛ a pee ní yayamihi.
Adesahi peeɔ yayami nguanguahi, nɛ enɛ ɔ ngɔɔ haomihi fuu kɛ baa
Anɛ e sa kaa Mawu nɛ tsi nihi a nya konɛ a ko pee ní yayamihi hu lo? Mo susu bɔ nɛ a bɔ adesa ha a he nɛ o hyɛ. Ngmami ɔ tsɔɔ kaa Mawu bɔ adesa kaa bɔ nɛ lɛ Mawu ɔ e ngɛ ɔ. Enɛ ɔ tsɔɔ kaa adesahi ma nyɛ ma je Mawu suhi kpo. (1 Mose 1:26) Mawu ha adesahi he blɔ kaa a peeɔ nɔ́ nɛ a suɔ. Enɛ ɔ he ɔ, ke a suɔ ɔ, a ma nyɛ maa ye Mawu anɔkuale konɛ a pee e suɔmi nya ní. (5 Mose 30:19, 20) Ke Mawu nyɛ nihi a nɔ kaa a pee nɔ́ ko ɔ, anɛ lɔ ɔ tsɔɔ we kaa e ngɛ he blɔ nɛ e kɛ ha mɛ kaa a pee nɔ́ nɛ a suɔ ɔ ngɔe ngɛ a dɛ lo? Ke e ba lɛ jã a, adesahi ma pee kaa klamahi. Klamahi lɛɛ, níhi nɛ a pee mɛ kaa a tsu ɔ, lɔ ɔ kɛkɛ a tsuɔ! Jã kɛ̃ nɛ e ji ngɛ sɛsɛɛ aloo Kismet hu he. Sɛsɛɛ tsɔɔ kaa a to níhi nɛ maa ba wa nɔ hwɔɔ se ɔ kɛ fɔ si momo loko a fɔ wɔ. Wa bua jɔ wawɛɛ kaa Mawu ha wɔ he blɔ konɛ waa pee níhi nɛ wa suɔ! Se enɛ ɔ tsɔɔ we kaa nɔ́ nɛ wa ngɛ nae ngɛ adesahi a ní peepeehi a he je ɔ maa hi si daa.
ANƐ KARMA LƐ HA NƐ NIHI NGƐ NƆ́ NAE Ɔ LO?
Ke o bi Hindu no aloo Buddha no ko munyu nɛ ngɛ womi tɛtlɛɛ nɛ ɔ hɛ mi ɔ, e ngɛ heii kaa heto nɛ e ma ha mo ji: “Karma mlaa a he je nɛ haomihi baa nimli kpakpahi a nɔ ɔ nɛ. A tsɔɔ kaa ke nɔ ko pee nɔ́ ko, nɛ lɔ ɔ se e gbo nɛ a fɔ lɛ ekohu ɔ, e ba naa nɔ́ ngɛ jamɛ a nɔ́ ɔ nɛ e pee ɔ he je.” *
Ke o le nɔ́ nɛ Baiblo ɔ de kɛ kɔ gbenɔ he ɔ, lɔ ɔ maa ye bua mo konɛ o susu Karma mlaa a he saminya. Bɔlɔ ɔ de Adam ngɛ Eden abɔɔ ɔ mi ke: “Tso ɔmɛ nɛ ngɛ ngmɔ ɔ mi ɔ, o ma nyɛ maa ye eko tsuaa eko yiblii faa, ja tso ɔ nɛ haa nɔ leɔ kpakpa kɛ yayami ɔ pɛ. Koo ye jamɛ a tso ɔ yiblii; ligbi nɛ o maa ye eko ɔ, o ma gbo.” (1 Mose 2:16, 17) Kaa Adam gbo we Mawu nɔ tue ɔ, jinɛ e ko gbo we gblegbleegble. Mawu mlaa a nɔ nɛ Adam yi ɔ he je nɛ wa gboɔ ɔ nɛ. ‘Enɛ ɔ lɛ ha nɛ gbenɔ sã nimli tsuo’ nɛ a ngɛ mɛ fɔe ɔ nɛ. (Roma Bi 5:12) Lɔ ɔ he ɔ, wa ma nyɛ ma de kaa “yayami he hiɔwo ji gbenɔ.” (Roma Bi 6:23) Baiblo de hu ke: “Ke nɔ ko gbo ɔ, e kɛ yayami gba mi.” (Roma Bi 6:7) Ngɛ blɔ ko nɔ ɔ, ke nɔ ko gbo ɔ, a bui yayamihi nɛ e pee ɔ he akɔtaa hu.
Nimli ayɔhi abɔ susu kaa Karma lɛ ha nɛ adesahi ngɛ nɔ́ nae ɔ nɛ. Behi fuu ɔ, nihi nɛ a heɔ tsɔɔmi nɛ ɔ yeɔ ɔ, ke a ngɛ nɔ́ nae ɔ, e gba we a nya, nɛ ke a na kaa ni kpahi hu ngɛ nɔ́ nae ɔ, e si we mɛ kpu. Se anɔkuale sane ji kaa susumi nɛ ɔ ha we nɛ nihi nɛ a ná hɛ nɔ kami kaa haomihi nɛ a kɛ ngɛ kpee ɔ se maa po. Mohu ɔ, a he ye kaa nɔ́ pɛ nɛ ma ha nɛ a maa ye a he ji, nɛ a maa ba a je mi saminya, nɛ a ma ná nile klɛdɛɛ ko konɛ ke a gbo ɔ, a ko fɔ mɛ kɛ ba hu. Ngɛ anɔkuale mi ɔ, e slo susumi nɛ ɔmɛ kulaa ngɛ nɔ́ nɛ Baiblo ɔ tsɔɔ ɔ he. *
NƆ TITLI NƐ NGƆ HAOMI KƐ BA!
Tsa pi adesa ji nɔ titli nɛ ngɔ ní yayamihi kɛ ba. Sisije ɔ, Satan Abosiami ji Mawu bɔfo nɛ yeɔ anɔkuale, se ‘e hí si ngɛ anɔkuale ɔ mi.’ Enɛ ɔ he ɔ, e ngɔ yayami kɛ ba je ɔ mi. (Yohane 8:44) E ha nɛ adesahi tsɔ atua ngɛ Eden abɔɔ ɔ mi. (1 Mose 3:1-5) Yesu Kristo tsɛ lɛ ke “nɔ yayami” kɛ “nɔ nɛ yeɔ je nɛ ɔ nɔ matsɛ.” (Mateo 6:13; Yohane 14:30) Adesahi babauu ya nyɛɛ Satan se nɛ a kɛ Yehowa mlaa kpakpa amɛ tsu we ní. (1 Yohane 2:15, 16) Baiblo ɔ de ngɛ 1 Yohane 5:19 ɔ ke: “Je ɔ, Abosiami lɛ ngɛ nɔ yee.” Bɔfo yaya kpahi hu ngɛ nɛ a ya piɛɛ Satan he. Baiblo ɔ tsɔɔ kaa Satan kɛ e daimonio ɔmɛ ngɛ ‘nihi tsuo sisie ngɛ je ɔ mi.’ Enɛ ɔ ngɔ haomi nɛ mi wa kɛ ba “je ɔ” mi. (Kpojemi 12:9, 12) Enɛ ɔ he ɔ, Satan Abosiami ji nɔ titli nɛ e sa kaa a pia ngɛ haomihi nɛ ngɛ je ɔ mi ɔ a he.
E ngɛ heii kaa pi Mawu nɛ haa nɛ haomihi baa nihi a nɔ, nɛ e ha we nɛ nihi nɛ a na nɔ hulɔ. Mohu ɔ, e wo si kaa e ma je ní yayahi tsuo kɛ je. Wa ma susu lɔ ɔ he ngɛ munyu nɛ nyɛɛ se ɔ mi.
^ kk. 3 Baiblo ɔ ha nɛ wa na kaa Mawu biɛ ji Yehowa.
^ kk. 16 Ke o ngɛ hlae nɛ o le he nɛ Karma mlaa je kɛ ba a, moo hyɛ womiyo nɛ ji, What Happens to Us When We Die? ɔ, ba fa 8-12 nɛ Yehowa Odasefohi pee ɔ.